CELEX: 32020D1782
Language: hr
Date: 2020-11-25 00:00:00
Title: Odluka (EU) 2020/1782 Europskog parlamenta i Vijeća od 25. studenoga 2020. o izmjeni Odluke br. 573/2014/EU o pojačanoj suradnji između javnih službi za zapošljavanje (JSZ-ova) (Tekst značajan za EGP)

30.11.2020   
               
               
                  HR
               
               
                  Službeni list Europske unije
               
               
                  L 400/7
               
            
         ODLUKA (EU) 2020/1782 EUROPSKOG PARLAMENTA I VIJEĆA
         od 25. studenoga 2020.
         o izmjeni Odluke br. 573/2014/EU o pojačanoj suradnji između javnih službi za zapošljavanje (JSZ-ova)
         (Tekst značajan za EGP)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 149.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         nakon savjetovanja s Europskim odborom regija,
         u skladu s redovnim zakonodavnim postupkom (2),
         budući da:
         
                     (1)
                  
                  
                     Odlukom br. 573/2014/EU Europskog parlamenta i Vijeća (3) uspostavlja se Europska mreža javnih službi za zapošljavanje („Mreža”) na razdoblje od 17. lipnja 2014. do 31. prosinca 2020.
                  
               
                     (2)
                  
                  
                     Cilj je Mreže modernizacija i jačanje javnih službi za zapošljavanje (JSZ-ovi) radi jačanja njihova kapaciteta, kvalitete njihovih usluga te djelotvornosti i učinkovitosti JSZ-ova. To bi se postiglo uspostavom platforme za uspoređivanje njihovih rezultata na razini Unije, utvrđivanjem primjera najbolje prakse i razvojem sustava za uzajamno učenje s ciljem doprinosa dostojanstvenom radu te uključivim i održivim radnim mjestima. Isto tako, njezin je cilj pružiti JSZ-ovima više prilika za pružanje pomoći razvijanju inovativnih politika usmjerenih na budućnost i utemeljenih na dokazima, u skladu s relevantnim inicijativama politike Unije te gospodarskim i socijalnim ciljevima i ciljevima zapošljavanja utvrđenima u članku 3. stavku 3. Ugovora o Europskoj uniji.
                  
               
                     (3)
                  
                  
                     Mreža je ključna za poticanje daljnje suradnje među državama članicama u okviru područjâ nadležnosti JSZ-ova, kao i za doprinos modernizaciji i jačanju JSZ-ova. Evaluacija provedbe Odluke br. 573/2014/EU pokazuje pozitivan učinak Mreže i utvrđuje spoznaje stečene na temelju različitih aktivnosti i iskustava. Osim toga, Mreža je povećala svoj kapacitet i razvila inovativne mjere utemeljene na dokazima za provedbu politika zapošljavanja.
                  
               
                     (4)
                  
                  
                     Kako bi se ostvarila korist od dosad postignutih rezultata i dodatno potaknula suradnja među JSZ-ovima, razdoblje uspostave Mreže trebalo bi produljiti do 31. prosinca 2027.
                  
               
                     (5)
                  
                  
                     Mreža bi trebala ojačati suradnju među svojim članovima i razvijati zajedničke inicijative u svrhu razmjene informacija i najbolje prakse u svim područjima u kojima JSZ-ovi djeluju, i to pružanjem usporednih analiza i davanjem savjeta te promicanjem inovativnih inicijativa za usluge zapošljavanja. U tom kontekstu i prema potrebi trebalo bi obratiti pozornost na suradnju JSZ-ova kako bi se olakšale integracija osoba na koje se odnose pravila Unije o koordinaciji sustava socijalne sigurnosti i pomoć tim osobama. Rad Mreže trebao bi omogućiti usporedbu svih JSZ-ova koja će biti uključiva, temeljit će se na dokazima i biti usmjerena na rezultate, kako bi se mogla utvrditi najbolja praksa u njihovim područjima djelovanja, što će doprinijeti boljem osmišljavanju i pružanju usluga zapošljavanja u njihovim konkretnim područjima nadležnosti. Inicijative Mreže trebale bi povećati djelotvornost JSZ-ova i doprinijeti učinkovitijoj upotrebi javnih sredstava.
                  
               
                     (6)
                  
                  
                     Mreža bi trebala podupirati provedbu europskog stupa socijalnih prava, čija načela uključuju pružanje aktivne potpore zapošljavanju. Trebala bi doprinositi i socijalno pravednom prelasku na zeleno gospodarstvo i provedbi relevantnih ciljeva i načela UN-ovih ciljeva održivog razvoja, poticanjem uključivog i održivog gospodarskog rasta i zapošljavanja te dostojanstvenog rada za sve.
                  
               
                     (7)
                  
                  
                     Radi promicanja sinergija, razmjene najbolje prakse i, prema potrebi, osiguravanja dosljednog okvira za politike Mreža bi i dalje trebala intenzivirati i jačati svoju sustavnu i strukturnu suradnju s drugim relevantnim dionicima na tržištu rada, uključujući osobito agencije Unije u područjima zapošljavanja, socijalne politike, rodne ravnopravnosti, obrazovanja i osposobljavanja, te socijalnim partnerima, pružateljima usluga u područjima zapošljavanja i socijalnih pitanja, organizacijama koje predstavljaju ranjive skupine te lokalnim i regionalnim tijelima.
                  
               
                     (8)
                  
                  
                     Ulogu JSZ-ova u pružanju djelotvornijih usluga tražiteljima zaposlenja i poduzećima trebalo bi na odgovarajući način podupirati na nacionalnoj i, prema potrebi, regionalnoj razini, s dostatnim ljudskim resursima i financijskom potporom za osposobljavanje osoblja i opremu. Države članice trebale bi JSZ-ovima osigurati potrebne resurse kako bi oni mogli uspješno reagirati na digitalizaciju gospodarstva, promjenjive obrasce rada, uključujući pojavu ekonomije platformi, te na društvena i demografska kretanja.
                  
               
                     (9)
                  
                  
                     Financijsku potporu Unije za Mrežu trebalo bi staviti na raspolaganje u skladu s višegodišnjim financijskim okvirom za razdoblje 2021.–2027.
                  
               
                     (10)
                  
                  
                     Mrežu i njezine inicijative trebalo bi financirati u skladu s financijskim planiranjem Unije i u okviru odobrenih sredstava koja su odredili Europski parlament i Vijeće.
                  
               
                     (11)
                  
                  
                     Kada je riječ o projektima koje je razvila Mreža ili koji su utvrđeni u aktivnostima uzajamnog učenja te provedeni u pojedinačnim JSZ-ovima države članice trebale bi imati pristup financiranju iz relevantnih programa Unije.
                  
               
                     (12)
                  
                  
                     Kako bi se osigurao nesmetan nastavak aktivnosti Mreže, ova bi se Odluka trebala primjenjivati od 1. siječnja 2021.
                  
               
                     (13)
                  
                  
                     Odluku br. 573/2014/EU trebalo bi stoga na odgovarajući način izmijeniti.
                  
               DONIJELI SU OVU ODLUKU:
         
            Članak 1.
            Odluka br. 573/2014/EU mijenja se kako slijedi:
            
                        1.
                     
                     
                        u članku 1. prvi stavak zamjenjuje se sljedećim:
                        „Uspostavlja se mreža javnih službi za zapošljavanje (JSZ-ovi) na razini Unije („Mreža”) na razdoblje od 1. siječnja 2021. do 31. prosinca 2027. Mreža provodi inicijative utvrđene u članku 4.”;
                     
                  
                        2.
                     
                     
                        članak 3. mijenja se kako slijedi:
                        
                                    (a)
                                 
                                 
                                    uvodni tekst zamjenjuje se sljedećim:
                                    „Cilj je ove Odluke putem Mreže poticati suradnju među državama članicama u području zapošljavanja u okviru područjâ nadležnosti JSZ-ova kako bi se doprinijelo provedbi politika zapošljavanja Unije. Time će se pomoći i provedbi načelâ europskog stupa socijalnih prava, doprinijeti ciljevima europskog zelenog plana i nastaviti rad na ostvarenju UN-ovih ciljeva održivog razvoja i tako pružiti potpora:”;
                                 
                              
                                    (b)
                                 
                                 
                                    točka (a) zamjenjuje se sljedećim:
                                    
                                                „(a)
                                             
                                             
                                                svim ranjivim društvenim skupinama s visokom stopom nezaposlenosti, posebno starijim radnicima i mladim osobama koje nisu zaposlene, koje se ne obrazuju niti se osposobljavaju te osobama s invaliditetom i osobama suočenima s diskriminacijom na višestrukoj osnovi;”;
                                             
                                          
                              
                                    (c)
                                 
                                 
                                    točke (c) i (d) zamjenjuju se sljedećim:
                                    
                                                „(c)
                                             
                                             
                                                boljem funkcioniranju i uključivosti tržištâ rada;
                                             
                                          
                                                (ca)
                                             
                                             
                                                rodnoj ravnopravnosti;
                                             
                                          
                                                (d)
                                             
                                             
                                                utvrđivanju vještina koje nedostaju i pružanju informacija o njihovu opsegu i mjestu te boljem usklađivanju vještina tražiteljâ zaposlenja s potrebama poslodavaca, među ostalim utvrđivanjem potreba za strukovnim osposobljavanjem, kao i zapošljivosti tražiteljâ zaposlenja i prevenciji nezaposlenosti, primjerice s pomoću profesionalnog usmjeravanja i osposobljavanja;”;
                                             
                                          
                              
                  
                        3.
                     
                     
                        članak 4. stavak 1. mijenja se kako slijedi:
                        
                                    (a)
                                 
                                 
                                    u točki (a) podtočka i. zamjenjuje se sljedećim:
                                    
                                                „i.
                                             
                                             
                                                doprinos smanjenju nezaposlenosti za sve dobne, rodne i ranjive skupine;”;
                                             
                                          
                              
                                    (b)
                                 
                                 
                                    točka (c) zamjenjuje se sljedećim:
                                    
                                                „(c)
                                             
                                             
                                                doprinosi modernizaciji i jačanju JSZ-ova u ključnim područjima s obzirom na politike zapošljavanja i socijalne politike Unije te uzimajući u obzir europski stup socijalnih prava, europski zeleni plan i UN-ove ciljeve održivog razvoja te izazove povezane s digitalizacijom, promjenama u svijetu rada i obrascima rada kao i demografske promjene;”;
                                             
                                          
                              
                                    (c)
                                 
                                 
                                    točke (f) i (g) zamjenjuju se sljedećim:
                                    
                                                „(f)
                                             
                                             
                                                donošenje i provedba svojeg godišnjeg programa rada u kojemu se određuju njezine metode rada, očekivani rezultati i detalji u vezi s provedbom benchlearninga te strategije širenja informacija i suradnje;
                                             
                                          
                                                (g)
                                             
                                             
                                                promicanje i dijeljenje najbolje prakse u vezi s identifikacijom mladih osoba koje nisu zaposlene, koje se ne obrazuju niti se osposobljavaju, o razvoju inicijativa kojima bi se osiguralo da ti mladi ljudi steknu vještine potrebne za ulazak na tržište rada i ostanak na njemu te o integraciji dugotrajno nezaposlenih osoba i drugih ranjivih skupina na tržište rada.”;
                                             
                                          
                              
                  
                        4.
                     
                     
                        članak 5. zamjenjuje se sljedećim:
                        
                           „Članak 5.
                           Suradnja
                           Mreža razvija suradnju s relevantnim dionicima na tržištu rada, uključujući druge pružatelje usluga zapošljavanja i socijalnih usluga te socijalne partnere i, prema potrebi, agencijama Unije u područjima zapošljavanja, socijalne politike, rodne ravnopravnosti te organizacijama koje predstavljaju nezaposlene osobe ili druge ranjive skupine, tijelima za ravnopravnost, organizacijama za strukovno osposobljavanje, nevladinim organizacije koje djeluju u području zapošljavanja i pravedne tranzicije te regionalnim i lokalnim tijelima, tako što ih uključuje u odgovarajuće aktivnosti i sastanke Mreže te razmjenjuje informacije i podatke s njima. Mreža može prema potrebi razmjenjivati najbolju praksu s relevantnim javnim službama za zapošljavanje iz trećih zemalja.”;
                        
                     
                  
                        5.
                     
                     
                        u članku 6. stavak 5. zamjenjuje se sljedećim:
                        
                           „5.   Odboru pomaže tajništvo koje osigurava Komisija i koje djeluje u okviru Komisije. Tajništvo u suradnji s predsjednikom i zamjenicima predsjednika priprema sastanke Odbora, godišnji program rada Mreže i njezino godišnje izvješće. Tajništvo blisko surađuje s tajništvom EMCO-a kako bi se koordinirale inicijative i pojačala suradnja između Mreže i EMCO-a.”;
                        
                     
                  
                        6.
                     
                     
                        članak 7. zamjenjuje se sljedećim:
                        
                           „Članak 7.
                           Financijska potpora
                           Ukupna sredstva potrebna za provedbu ove Odluke stavljaju se na raspolaganje u skladu s višegodišnjim financijskim okvirom za razdoblje 2021.–2027., a godišnja odobrena sredstva u tu svrhu odobravaju Europski parlament i Vijeće u granicama financijskog okvira.”;
                        
                     
                  
                        7.
                     
                     
                        u članku 9. stavak 2. zamjenjuje se sljedećim:
                        
                           „2.   Delegiranje ovlasti iz članka 8. dodjeljuje se Komisiji do 31. prosinca 2027.”;
                        
                     
                  
                        8.
                     
                     
                        članak 10. zamjenjuje se sljedećim:
                        
                           „Članak 10.
                           Preispitivanje
                           Komisija do 30. rujna 2026. Europskom parlamentu, Vijeću, Europskom gospodarskom i socijalnom odboru i Odboru regija podnosi evaluacijsko izvješće o primjeni ove Odluke. U tom izvješću se, među ostalim, procjenjuje u kojoj je mjeri Mreža doprinijela postizanju ciljeva utvrđenih u članku 3.”.
                        
                     
                  
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2021.
         
         
            Sastavljeno u Bruxellesu 25. studenoga 2020.
            
               
                  Za Europski parlament
               
               
                  Predsjednik
               
               D. M. SASSOLI
            
            
               
                  Za Vijeće
               
               
                  Predsjednik
               
               M. ROTH
            
         
         
            (1)  Mišljenje od 30. listopada 2019. (još nije objavljeno u Službenom listu).
         
            (2)  Stajalište Europskog parlamenta od 11. studenoga 2020. (još nije objavljeno u Službenom listu) i odluka Vijeća od 18. studenoga 2020.
         
            (3)  Odluka br. 573/2014/EU Europskog parlamenta i Vijeća od 15. svibnja 2014. o pojačanoj suradnji između javnih službi za zapošljavanje (JSZ-ova) (SL L 159, 28.5.2014., str. 32.).